তোর আগের মেলে জানলাম পুষি দুধ মাছ চুরি করে বলে ওর নাম রেখেছিস চোরু। তা ও নামে কি সাড়া দিচ্ছে তোমার পুষি? আর হ্যাঁ, তোকে লিখেছিলাম আমাদের কেউ পোষা নেই। মনে পড়ে গেল একজন বোধহয় আছে। খড়্গপুরের বাড়ির গেটের বাইরে নালার ওপর যে পাথরের স্ল্যাব ফেলা আছে তার তলায়ই তার বাসা। এক গিরগিটি। রোদ উঠলে মুখ বাড়িয়ে দ্যাখে। বছর খানেক ধরে ওকে দেখছি। আমরা যাওয়া আসা করলে ট্যারা চোখ পাকিয়ে থাকে। ভয় ডর আছে বলে তো মনে হ্য় না। নামী লেখক রাস্কিন বন্ডের ‘হেনরি দ্য ক্যামেলিয়ন’ পড়ার পর ওকে করেছি আমাদের ‘হেনরি’। আদর জেনো